Materiál na rokovanie pre Mestské zastupiteľstvo v Žiline

Koncepcia zníženia základného imania v spoločnosti MsHK Žilina, a.s. a spätného prevodu nehnuteľností vo vlastníctve spoločnosti na Mesto Žilina

Materiál obsahuje:
1.	Návrh na uznesenie
2.	Dôvodová správa
3.	Materiál - Koncepcia zníženia základného imania v spoločnosti MsHK Žilina, a.s. a spätného prevodu nehnuteľností vo vlastníctve spoločnosti na Mesto Žilina

Predkladá:

Ing. Viliam Mikuláš
prednosta Mestského úradu v Žiline

Vypracoval:

JUDr. Martin Valky
vedúci odboru právneho a majetkového

V Žiline, dňa 15. 4. 2009

Návrh na uznesenie:

Mestské zastupiteľstvo v Žiline

I.	schvaľuje 

1. koncepciu zníženia základného imania v spoločnosti MsHK Žilina, a.s. a postup spätného prevodu nehnuteľností vo vlastníctve spoločnosti na Mesto Žilina, ktoré pozostávajú predovšetkým z nasledovných krokov:

•	zníženie základného imania v spoločnosti MsHK Žilina, a.s. na minimálnu zákonom stanovenú výšku 25 000,- EUR,
•	poskytnutie peňažného plnenia, ktoré pozostáva zo sumy, o ktorú bolo znížené základné imanie spoločnosti MsHK Žilina, a.s. jedinému akcionárovi - Mestu Žilina,
•	prevod zimného štadióna vrátane súvisiacich nehnuteľností a hnuteľných vecí zo spoločnosti MsHK Žilina, a.s. na Mesto Žilina prostredníctvom kúpnej zmluvy, a to za kúpnu cenu rovnajúcu sa výške peňažného plnenia poskytnutého jedinému akcionárovi - Mestu Žilina pri znižovaní základného imania spoločnosti,
•	vzájomné započítanie pohľadávky Mesta Žilina na vyplatenie peňažného plnenia zo zníženého základného imania voči spoločnosti MsHK Žilina, a.s. s pohľadávkou spoločnosti MsHK Žilina, a.s. voči Mestu Žilina na zaplatenie kúpnej ceny za prevádzané nehnuteľnosti,
•	pristúpenie Mesta Žilina k záväzkom spoločnosti MsHK Žilina, a. s. z dôvodu zabezpečenia pohľadávok veriteľov pri znižovaní základného imania spoločnosti a pri prevode nehnuteľností na Mesto Žilina s cieľom vylúčiť podmienky, za ktorých môže prísť k vyhláseniu konkurzu na spoločnosť MsHK Žilina, a.s.

Dôvodová správa

	Aj napriek skutočnosti, že Mesto Žilina aktívne podporuje vytváranie, rozvoj a udržiavanie existujúcich športových aktivít, prevádzkovanie a financovanie hokejového klubu MsHK Žilina predstavuje pre rozpočet Mesta Žilina značnú finančnú záťaž. Vzhľadom na túto skutočnosť a snahu nájsť optimálnejší spôsob fungovania hokejového klubu a ako aj s ohľadom na racionálnejšie majetkové riešenie vo vzťahu mesto a hokejový klub predkladáme tento návrh.
	
V súčasnosti sú vo vlastníctve spoločnosti MsHK Žilina, a.s. nehnuteľnosti zapísané na liste vlastníctva č. 6386, vedenom Správou katastra Žilina pre katastrálne územie Žilina, a to budova zimného štadióna so súpisným č. 573, postavená na pozemku parc. č. 3238/1 a pozemky parc. č. 3238/1 – zastavané plochy a nádvoria o výmere 5 648 m2, parc. č. 3238/8 – zastavané plochy a nádvoria o výmere 102 m2, parc. č. 3242/1 – zastavané plochy a nádvoria o výmere 296 m2, parc. č. 3242/8 – zastavané plochy a nádvoria o výmere 720 m2, parc. č. 3242/9 – zastavané plochy a nádvoria o výmere 1 786 m2, parc. č. 3270/1 – zastavané plochy a nádvoria o výmere 2 232 m2 a pozemok parc. č. 3270/17 – zastavané plochy a nádvoria o výmere 90 m2 (ďalej všetko len „nehnuteľnosti“). Spoločnosť má taktiež vo vlastníctve aj hnuteľné veci, ktoré  slúžia na zabezpečenie funkcií zimného štadióna.
	Účelom predkladaného návrhu je ochrana majetku mesta a vytvorenia priestoru pre prípadný vstup súkromného investora do hokejového klubu bez jeho participácie na nehnuteľnom majetku. Vzhľadom na vyššie uvedené je cieľom previesť vyššie uvedené nehnuteľnosti  z vlastníctva spoločnosti MsHK Žilina, a.s. do vlastníctva Mesta Žilina a následne ich v ňom aj naďalej ponechať, a to predovšetkým z dôvodu ich významnej funkcie pre športový život v meste.
	Nehnuteľnosti boli vložené do spoločnosti MsHK Žilina, a.s. ako nepeňažný vklad, a to prostredníctvom vyhlásenia jediného akcionára zo dňa 27. 12. 1999 a započítali sa do základného imania spoločnosti v sume 61 010 000,- Sk. Z tohto dôvodu je záujem Mesta Žilina znížiť základné imanie spoločnosti a následne opätovne previesť nehnuteľnosti zo spoločnosti MsHK Žilina, a.s. na Mesto Žilina.  Presný postup zníženia základného imania a prevodu nehnuteľností je obsiahnutý v materiáli, ktorý tvorí prílohu tohto návrhu. 
	V prípade schválenia tejto koncepcie budú pripravené na schválenie konkrétne dokumenty a právne úkony z nej vychádzajúce. 
	Materiál bol prerokovaný a schválený Mestskou radou v Žiline.

Materiál

Koncepcia zníženia základného imania v spoločnosti MsHK Žilina, a.s. a spätného prevodu nehnuteľností vo vlastníctve spoločnosti na Mesto Žilina

	Celý proces zníženia základného imania v spoločnosti MsHK Žilina, a.s. pozostáva z nasledovných vzájomne na seba nadväzujúcich krokov. Nehnuteľnosťami sa rozumejú nehnuteľnosti zapísané na liste vlastníctva č. 6386, vedenom Správou katastra Žilina pre katastrálne územie Žilina, a to budova zimného štadióna so súpisným č. 573, postavená na pozemku parc. č. 3238/1 a pozemky parc. č. 3238/1 – zastavané plochy a nádvoria o výmere 5 648 m2, parc. č. 3238/8 – zastavané plochy a nádvoria o výmere 102 m2, parc. č. 3242/1 – zastavané plochy a nádvoria o výmere 296 m2, parc. č. 3242/8 – zastavané plochy a nádvoria o výmere 720 m2, parc. č. 3242/9 – zastavané plochy a nádvoria o výmere 1 786 m2, parc. č. 3270/1 – zastavané plochy a nádvoria o výmere 2 232 m2 a pozemok parc. č. 3270/17 – zastavané plochy a nádvoria o výmere 90 m2 (ďalej lem „nehnuteľnosti“).

1.	Úprava zmluvy o zriadení záložného práva
Na nehnuteľnosti je v súčasnosti zriadené záložné právo v prospech spoločnosti Dexia banka Slovensko, a.s., a to na základe Zmluvy o zriadení záložného práva na nehnuteľný majetok č. 02/078/04-A zo dňa 4. 5. 2004 (ďalej len „záložná zmluva“). Zabezpečovanou pohľadávkou je úver poskytnutý Mestu Žilina, a to na základe Zmluvy o úvere č. 02/078/04 zo dňa 4. 5. 2004 medzi Mestom Žilina ako dlžníkom a Dexia bankou Slovensko, a.s. ako veriteľom.  
Podľa ust. ods. 4.6 veta prvá záložnej zmluvy, záložca sa zaväzuje, že počas trvania záložného práva záloh bez súhlasu záložného veriteľa nepredá, nescudzí, nezaťaží v prospech iného a ani neuzatvorí nájomnú zmluvu alebo inú zmluvu umožňujúcu užívanie predmetu zálohu.
Konanie v rozpore s cit. ust. záložnej zmluvy môže mať za následok vznik nároku záložného veriteľa na zaplatenie zmluvnej pokuty v sume 20 % z hodnoty založených nehnuteľností. Z uvedeného dôvodu bude potrebná dohoda Mesta Žilina s Dexia bankou Slovensko, a.s. na zmene záložnej zmluvy a na umožnení prevodu nehnuteľností zo spoločnosti na mesto Žilina. Po vklade vlastníckeho práva k nehnuteľnostiam v prospech Mesta Žilina do katastra nehnuteľností bude taktiež nevyhnutná ďalšia úprava záložnej zmluvy, nakoľko dlžník sa stane zároveň záložcom.

2.	Schválenie koncepcie postupu pri znižovaní základného imania spoločnosti MsHK Žilina, a.s. a spätného prevodu nehnuteľností vo vlastníctve spoločnosti na Mesto Žilina

	Vzhľadom na skutočnosť, že mestské zastupiteľstvo Mesta Žilina v zmysle ust. Čl. 19 „Mestské zastupiteľstvo“ ods. 4 písm. a) určuje zásady hospodárenia a nakladania s majetkom mesta a s majetkom štátu, ktorý užíva, schvaľuje najdôležitejšie úkony týkajúce sa tohto majetku a kontroluje hospodárenie s ním a taktiež v zmysle ust. ods. 4 písm. d) rozhoduje o prijatí úveru alebo pôžičky, o prevzatí dlhu a o prevzatí ručiteľského záväzku, je nevyhnutné, aby celá koncepcia zníženia základného imania a spätného prevodu nehnuteľností vo vlastníctve spoločnosti MsHK Žilina, a.s. na Mesto Žilina, ktorá pozostáva z jednotlivých krokov uvedených v návrhu uznesenia, bola schválená mestským zastupiteľstvom.

3.	Valné zhromaždenie spoločnosti MsHK Žilina, a.s.

	Právomoc rozhodovať o znížení základného imania spoločnosti prináleží valnému zhromaždeniu spoločnosti. Návrh na zníženie základného imania je v zmysle ust. § 211 Obchodného zákonníka oprávnené podať predstavenstvo spoločnosti.
	Zasadnutie valného zhromaždenia zvoláva predstavenstvo spoločnosti písomnou pozvánkou alebo oznámením, v ktorej uvedie dôvod a účel navrhovaného zníženia základného imania, navrhovaný spôsob zníženia základného imania a spôsob použitia zdrojov získaných znížením základného imania. 
	Valné zhromaždenie príjme návrh predstavenstva na zníženie základného imania, ak zaň hlasovala dvojtretinová väčšina prítomných akcionárov. 
	Rozhodnutie valného zhromaždenia o znížení základného imania musí v zmysle ust. 211 ods. 2 Obchodného zákonníka obsahovať nasledovné obligatórne náležitosti: dôvod a účel zníženia základného imania, rozsah zníženia základného imania, spôsob, ktorým sa má vykonať, spôsob použitia zdrojov získaných znížením základného imania, určenie výšky plnenia akcionárom, ak zdroje získané znížením základného imania sa majú rozdeliť medzi akcionárov a zároveň určenie, či sa tieto zdroje použijú na odpustenie povinnosti akcionárov splatiť nesplatenú časť emisného kurzu akcií, ak emisný kurz akcie nie je úplné splatený. V tomto prípade valné zhromaždenie spoločnosti rozhodne o tom, že plnenie získané znížením základného imania sa v celom rozsahu poskytne jedinému akcionárovi.
	V súvislosti so vstupom Slovenskej republiky do Európskej menovej únie a prijatím meny euro vyvstala obchodným spoločnostiam povinnosť vykonať premenu menovitej hodnoty akcií a základného imania spoločnosti na menu euro. Príslušný registrový súd nevykoná akýkoľvek zápis zmien v spoločnosti, pokiaľ sa najneskôr súčasne s návrhom na zápis zmien nepodá aj návrh na zápis premeny menovitej hodnoty akcií a základného imania spoločnosti. Preto jedným z bodov programu valného zhromaždenia bude aj premena menovitých hodnôt akcií a základného imania spoločnosti. Po uskutočnení premeny bude taktiež zrejmá presná suma, o ktorú bude znížené základné imanie spoločnosti tak, aby základné imanie spoločnosti po znížení predstavovalo minimálnu zákonom vyžadovanú sumu 25 000,- EUR.
	Vzhľadom na skutočnosť, že spoločnosť vydala listinné akcie, základné imanie sa vykoná znížením menovitej hodnoty akcií alebo tým, že sa vezme z obehu určitý počet akcií. V tomto prípade je podstatnou náležitosťou rozhodnutia valného zhromaždenia spoločnosti aj lehota na predloženie akcií na ich výmenu za akcie s nižšou menovitou hodnotou alebo vyznačenie nižšej menovitej hodnoty na akciách alebo na predloženie akcií, ktoré sa sťahujú z obehu. Presný postup pri znížení menovitej hodnoty listinných akcií alebo ich vzatie z obehu upravuje ust. § 213 a nasl. Obchodného zákonníka.
	Po uskutočnení valného zhromaždenia, ktoré rozhodne o znížení základného imania spoločnosti, podá predstavenstvo spoločnosti na príslušný obchodný register návrh na zápis zníženého základného imania. Na tomto mieste je potrebné uviesť, že rozhodnutie súdu, ktorým sa zapíše znížené základné imanie, je konštitutívne, t. j. spoločnosti sa nezníži základné imanie rozhodnutím valného zhromaždenia, ale až zápisom zníženého základného imania do obchodného registra. 
	Súčasťou návrhu na zápis zníženého základného imania je zápisnica z valného zhromaždenia spoločnosti, na ktorom sa o znížení základného imania rozhodlo, a to v dvoch vyhotoveniach, z ktorých jedno je určené pre zbierku listín.
	Skutočnosť, že valné zhromaždenie spoločnosti sa uznieslo na znížení základného imania, je potrebné zverejniť v Obchodnom vestníku a to dvakrát s odstupom jedného mesiaca. Odo dňa zverejnenia plynie spoločnosti 30 dňová lehota, počas ktorej je povinná oznámiť známym veriteľom spoločnosti, ktorým vznikli pohľadávky voči spoločnosti pred zverejnením, zníženie základného imania a jeho rozsah spolu s upovedomením o ich právach. Práva veriteľa spočívajú v možnosti požadovať dostatočné zabezpečenie splnenia ich neuhradených pohľadávok. Vyššie uvedené zabezpečenie sú oprávnení požadovať do 90 dní odo dňa doručenia oznámenia o znížení základného imania (ak ide o známeho veriteľa, ktorý bol oboznámený osobitne) alebo do 90 dní odo dňa druhého zverejnenia oznámenia o znížení základného imania v Obchodnom vestníku. Pohľadávky spoločnosti je možné zabezpečiť rôznymi spôsobmi – konkrétny spôsob závisí od dohody medzi dlžníkom a veriteľom, v tomto prípade ako najvhodnejšie riešenie je pristúpenie Mesta Žilina ako nového dlžníka k tým záväzkom spoločnosti, ktoré bude v priebehu tohto procesu potrebné zabezpečiť.
	Poskytnúť akcionárovi plnenie z dôvodu zníženia základného imania je možné až po uplynutí vyššie uvedených lehôt, t. j. najneskôr 90 dní odo dňa druhého zverejnenia oznámenia v Obchodnom vestníku a ak sa všetkým veriteľom spoločnosti, ktorí si včas uplatnili právo, poskytlo dostatočné zabezpečenie. V prípade, ak spoločnosť akcionárom toto plnenie poskytne, členovia predstavenstva ručia spoločne a nerozdielne za záväzky spoločnosti voči veriteľom, ktorých pohľadávky voči spoločnosti neboli zabezpečené a ak ich nemožno uspokojiť z majetku spoločnosti. Taktiež nemožno akcionárom poskytnúť plnenie z dôvodu zníženia základného imania pred jeho zápisom do obchodného registra.

4.	Uzavretie kúpnej zmluvy medzi spoločnosťou MsHK Žilina, a.s. a Mestom Žilina

Po uplynutí lehôt, v rámci ktorých môžu veritelia spoločnosti požadovať dostatočné zabezpečenie svojich pohľadávok, môže Mesto Žilina pristúpiť k uzatvoreniu kúpnej zmluvy so spoločnosťou MsHK Žilina, a.s.
Podľa ust. § 3 ods. 1 veta prvá zák. č. 7/2005 o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „zákon o konkurze a reštrukturalizácii“), dlžník je v úpadku ak je platobne neschopný alebo predlžený.
Podľa ust. § 3 ods. 3 zákona o konkurze a reštrukturalizácii, platobne neschopný je ten, kto je povinný viesť účtovníctvo podľa osobitného predpisu, má viac ako jedného veriteľa a hodnota jeho splatných záväzkov prevyšuje hodnotu jeho majetku.
Z vyššie uvedených ustanovení zákona o konkurze a reštrukturalizácii vyplýva, že po prevode majetku vo vlastníctve spoločnosti môže nastať situácia, že splatné záväzky spoločnosti môžu prevýšiť hodnotu jej majetku. Aj z tohto dôvodu je nevyhnutné zabezpečiť, aby záväzky spoločnosti boli splatené v dohodnutých lehotách splatnosti a nenastali tak podmienky, ktoré by mohli viesť k vyhláseniu konkurzu na spoločnosť. Túto situáciu opäť rieši pristúpenie k Mesta Žilina ako nového dlžníka k záväzkom spoločnosti MsHK Žilina, a.s., čím by bolo dostatočne zaručené, že spoločnosť sa nedostane do situácie, kedy by mohlo prísť k vyhláseniu konkurzu.
	Kúpna cena bude v kúpnej zmluve dohodnutá vo výške plnenia poskytnutého jedinému akcionárovi pri znižovaní základného imania. Znížením základného imania spoločnosti vznikne jedinému akcionárovi pohľadávka voči spoločnosti na poskytnutie peňažného plnenia zo zníženého základného imania a uzatvorením kúpnej zmluvy vznikne pohľadávka spoločnosti voči Mestu Žilina na zaplatenie dohodnutej kúpnej ceny. Vzhľadom na skutočnosť, že pôjde o splatné pohľadávky rovnakého druhu, následne sa či už v rámci kúpnej zmluvy alebo prostredníctvom osobitnej dohody o započítaní pohľadávok vzájomne v celom rozsahu započítajú.
	Súčasťou kúpnej zmluvy bude aj prevod hnuteľných vecí vo vlastníctve spoločnosti MsHK Žilina, a.s. 
Celý proces možno považovať za ukončený momentom rozhodnutia Správy katastra Žilina o povolení vkladu vlastníckeho práva k nehnuteľnostiach v prospech kupujúceho, Mesta Žilina.